Stortingsrepresentantene bevilger seg 26.000 kroner i lønnsøkning i år, og følger dermed rammen for frontfaget på 2,8 prosent, skriver Aftenposten.

I fjor fikk stortingsrepresentantene en lønnsøkning på 2,4 prosent, også det i tråd med rammen i LO-NHO-oppgjøret. Det er Stortingets lønnskommisjon som gjennom Stortingets presidentskap foreslår rammen på representantenes lønnsøkning.

Innstillingen blir formelt levert inn tirsdag, men ifølge Aftenpostens kilder ligger altså rammen på 2,8 prosent denne gangen. Det tilsvarer en lønnsøkning på 26.000 kroner fra 928.602 kroner i året til 954.602 kroner.

Før årets oppgjør er statsrådslønnen på 1.325.358 kroner, mens statsminister Erna Solberg (H) har en årslønn på 1.631.346 kroner.

Les også: Stortinget beholder gratis parkering for seg selv



I både SV og Rødt mener man lønnsøkningen er altfor høy og gir gale politiske signaler.

– Det alvorlige politiske spørsmålet er hva slags signaler de etter hvert veldig høye politikerlønningene sender i en tid da ulikhetene øker, og det er økende folkelig bekymring rundt den økende ulikheten, sier SV-leder Audun Lysbakken.

Etter at lønnskommisjonen ble oppnevnt i 1996, har verken presidentskapet eller deretter Stortinget avveket anbefalingen.